Noticia verpitionis acta Cluniaco ante presentiam domni Viviani, Ridfredi, Torinci, Ascherici atque Rainardi. In eorum presentia venit quidam vassus, nomine Gausmarus, qui olim nimium eis erat infestus de quibusdam rebus in Galoniaco villa sitis, videlicet de curtilo uno in eadem villa, cum omnibus ad ipsum curtilum aspicientibus, intro et foris. Pro amore itaque beati Petri et fratrum, in presenti verpivit omnem querelam, ita ut ab hodierno et in reliquum has res secure fratres [teneant] ac possideant, sine ullo contradicente; in eo etiam tenore, ut si stabiliter et firmiter non potuerint tenere, ipse de sua hereditate emendet in duplo. Et si filius ejus Girbaldus firmare noluerit, illam medietatem in Dorno villa et in Monrisald, quam ipse dedit illi in is duabus villis, perdat, et teneant monachi usquequo eam firmet. Donant etiam jam dicti fratres huic viro coloniam unam in villa Curtmartio, et quicquid ad ipsam coloniam aspicit; in tali tenore, ut quamdiu ipse vixerit teneat ac possideat, et post suum discessum ex integro ad Cluniacum perveniat. Facio autem hanc donationem pro anima mea et uxoris meæ Girburgis. S. Gausmari, qui fieri et firmare rogavit. S. Stephani. S. Malvuini. S. Rodberti. S. Franconi. Regnante Hugone anno IIII.